b'\n_START_ARTICLE_\nTon\xc4\x8dka Stanonik\n_START_SECTION_\n\xc5\xbdivljenje in delo\n_START_PARAGRAPH_\nTon\xc4\x8dka Stanonik je doma iz \xc5\xbdirov, danes pa \xc5\xbeivi v Trnovem v Ljubljani. Po gimnaziji v \xc5\xa0kofji Loki se je vpisala na FF v Ljubljani in tu 1974 diplomirala iz slavistike. Delala je kot \xc4\x8dasopisna korektorica in lektorica pri Delu in v zalo\xc5\xbebi Univerzum . Od 1987 je bila zaposlena v Mladinski knjigi. Bila je lektorica in urednica, najprej v uredni\xc5\xa1tvu Enciklopedije Slovenije, nato v uredni\xc5\xa1tvu leksikonov in enciklopedij. Med drugim je uredila leksikon Knjiga Iztoka Ilicha (2007) in Osebnosti (2008). Od 2009 je upokojena. \xc5\xbdivi v Ljubljani. Je \xc4\x8dlanica Slavisti\xc4\x8dnega dru\xc5\xa1tva Slovenije, Lektorskega dru\xc5\xa1tva Slovenije, mednarodnega dru\xc5\xa1tva za klekljano in \xc5\xa1ivano \xc4\x8dipko OIDFA, Muzejskega dru\xc5\xa1tva \xc5\xbdiri. Leta 2010 je bila sprejeta v Dru\xc5\xa1tvo slovenskih pisateljev._NEWLINE_Prve izvirne pravljice in kratke otro\xc5\xa1ke zgodbe pa tudi prevedene (slova\xc5\xa1\xc4\x8dina, polj\xc5\xa1\xc4\x8dina, angle\xc5\xa1\xc4\x8dina) je objavila na Radiu Ljubljana in v revijalnem tisku (Ciciban, Kurir\xc4\x8dek, Mavrica, Cicido, Mladi rod). Napisala je ve\xc4\x8d knjig za otroke in mladino, kar nekaj s tematiko klekljanja. Sodelovala je pri urejanju in prevajanju antologije jugoslovanske proze za otroke Od sna do zvezd (1984). Uredila in s spremnim besedilom in bibliografijo je opremila izbrano prozo Matev\xc5\xbea Pe\xc4\x8delina (Na tem ljubem svetu, 2008), pesmi Franca Kopa\xc4\x8da (Nahodil sem se, 2009), spomine akademskega slikarja Franja Kopa\xc4\x8da (Franjo Kopa\xc4\x8d Matev\xc5\xbekov malar, 2017). Pomembno vlogo opravlja tudi kot lektorica in \xc4\x8dlanica uredni\xc5\xa1kega odbora \xc5\xbdirovskega ob\xc4\x8dasnika. Zanj je uredila tri bibliografska kazala in prispevala ve\xc4\x8d strokovnih besedil in kratkih zgodb. Leta 2015 je prejela Priznanje Ob\xc4\x8dine \xc5\xbdiri za "svoja leposlovna dela, v katerih je klekljanje na \xc5\xbdirovskem umestila v slovensko knji\xc5\xbeevnost, in za 30-letno jezikovno urejanje domoznanskega zbornika \xc5\xbdirovski ob\xc4\x8dasnik". Drugo podro\xc4\x8dje njenega delovanja je klekljarstvo. S klekljanjem se ukvarja \xc5\xbee od mladosti. Konec 50. let in v za\xc4\x8detku 60. let 20. stoletja je obiskovala klekljarsko \xc5\xa1olo v \xc5\xbdireh pri u\xc4\x8diteljici Angelci Jesenko. Pozneje se je dodatno izobra\xc5\xbeevala na klekljarskih delavnicah in te\xc4\x8dajih v Idriji in Ljubljani, udele\xc5\xbeevala se je tekmovanj in s klekljarskimi izdelki sodelovala na razstavah doma in v tujini. Bila je tudi dejavna \xc4\x8dlanica Zdru\xc5\xbeenja slovenskih klekljaric in vseh, ki imajo radi \xc4\x8dipke. Urejala je \xc4\x8cipkarski bilten.'